รายงานคณะกรรมการตรวจสอบ

เรียน ท่านผู้ถือหุ้น บริษัท สามารถคอร์ปอเรชั่น จำกัด (มหาชน)

คณะกรรมการตรวจสอบของบริษัท สามารถคอร์ปอเรชั่น จำกัด (มหาชน)
ได้รับการแต่งตั้งโดยคณะกรรมการบริษัท กรรมการทุกท่านเป็นกรรมการอิสระ ปัจจุบันมีจำนวน 3
ท่าน ซึ่งเป็นผู้ทรงคุณวุฒิด้านการเงิน การบัญชี กฎหมาย และการบริหารจัดการ ดังนี้ คือ

1.  นายประดัง ปรีชญางกูร ประธานกรรมการตรวจสอบ

2.  ดร. ทองฉัตร หงศ์ลดารมภ์ กรรมการตรวจสอบ

3.  นายเสรี สุขสถาพร กรรมการตรวจสอบ

โดยมี นางวรพินท์ อิศราธรรม เป็นเลขานุการคณะกรรมการตรวจสอบ
ปฏิบัติหน้าที่ภายใต้ขอบเขตหน้าที่และความรับผิดชอบตามกฎบัตรคณะกรรมการตรวจสอบ

ในรอบปี 2555 ได้มีการประชุมคณะกรรมการตรวจสอบทั้งสิ้น จำนวน 4 ครั้ง
โดยคณะกรรมการตรวจสอบ ได้มีการหารือและแลกเปลี่ยนข้อคิดเห็นกับผู้บริหาร ผู้ตรวจสอบภายใน
และผู้สอบบัญชี ในเรื่องที่เกี่ยวข้อง สรุปสาระสำคัญในการปฏิบัติหน้าที่ได้ดังนี้

1. คณะกรรมการตรวจสอบ ได้สอบทานงบการเงินและงบการเงินรวมของบริษัท และบริษัทย่อย
รายไตรมาส ประจำปี 2555 ซึ่งผ่านการสอบทานและตรวจสอบจากผู้สอบบัญชีแล้ว
และนำเสนอต่อคณะกรรมการบริษัท เพื่อพิจารณาอนุมัติ โดยได้เชิญผู้บริหาร
และผู้สอบบัญชีเข้าร่วมประชุมก่อนที่จะให้ความเห็นชอบงบการเงิน
โดยมีการสอบทานความถูกต้องครบถ้วน เพื่อให้มั่นใจว่ารายงานทางการเงินของบริษัท
ได้จัดทำขึ้นอย่างถูกต้องตามที่ควร ในสาระสำคัญตามหลักการบัญชีที่รับรองทั่วไป
มีการเปิดเผยข้อมูลอย่างเพียงพอ และเป็นประโยชน์ต่อผู้ใช้งบการเงิน

2. คณะกรรมการตรวจสอบ ได้พิจารณารายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ของบริษัท
รวมถึงสอบทานการเปิดเผยข้อมูลดังกล่าว ให้ถูกต้องครบถ้วนตามข้อกำหนด
และแนวปฏิบัติที่คณะกรรมการกำกับตลาดทุนและหน่วยงานอื่นๆ ที่เกี่ยวข้องกำหนด
เพื่อให้มั่นใจว่ารายการดังกล่าวสมเหตุสมผล โปร่งใส และมีการเปิดเผยข้อมูลอย่างเพียงพอ
เป็นไปตามหลักการกำกับดูแลกิจการที่ดี และเป็นประโยชน์สูงสุดต่อบริษัท

3. คณะกรรมการตรวจสอบ
ได้สอบทานการปฏิบัติงานให้เป็นไปตามกฎหมายว่าด้วยหลักทรัพย์และตลาดหลักทรัพย์
กฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย คณะกรรมการกำกับตลาดทุน
หรือกฎหมายที่เกี่ยวข้องกับการดำเนินธุรกิจของบริษัท
รวมทั้งภาระผูกพันที่อาจจะเกิดขึ้นจากสัญญาที่กระทำกับบุคคลภายนอก และข้อเรียกร้องอื่นๆ
ร่วมกับนักกฎหมาย

4. คณะกรรมการตรวจสอบ ได้สอบทานให้บริษัทมีระบบการควบคุมภายในที่เหมาะสม โปร่งใส
มีประสิทธิภาพ โดยพิจารณาจากรายงานผลการตรวจสอบภายในประจำปี 2555
และผลการประเมินระบบการควบคุมภายในและการบริหารความเสี่ยงตามแนวทางมาตรฐานสากล
COSO-ERM (The Committee of Sponsoring Organizations of the Treadway
Commission – Enterprise Risk Management)

5. คณะกรรมการตรวจสอบ
ได้กำกับดูแลงานตรวจสอบภายในเพื่อให้มั่นใจว่าการดำเนินกิจกรรมตรวจสอบภายในเป็นไปอย่างมีประสิทธิภาพ
และมีประสิทธิผล เพื่อประโยชน์สูงสุดแก่บริษัทและผู้ถือหุ้น โดยได้สอบทานขอบเขตการปฏิบัติงาน
และภาระหน้าที่ความรับผิดชอบของหน่วยงานตรวจสอบภายใน
เพื่อให้การปฏิบัติงานตรวจสอบมีคุณภาพตามมาตรฐานสากล
นอกจากนี้ได้อนุมัติการแก้ไขและปรับแผนการตรวจสอบประจำปี 2555
เพื่อให้มีความเหมาะสมและสอดคล้องกับความเสี่ยงและสถานการณ์ปัจจุบันของบริษัท
โดยได้ให้ข้อเสนอแนะที่เป็นประโยชน์ต่อการพัฒนาวิธีการตรวจสอบในเชิงป้องกัน
รวมทั้งได้พิจารณาและอนุมัติแผนงานตรวจสอบภายในประจำปี 2556
ที่จัดทำขึ้นตามความเสี่ยงที่มีสาระสำคัญของบริษัท
และมุ่งเน้นให้ตรวจประสิทธิผลของการปฏิบัติงานที่เป็นจุดควบคุมที่สำคัญ

6. คณะกรรมการตรวจสอบ ได้พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี
ประจำปี 2556 ที่มีคุณสมบัติเหมาะสม โดยได้ประเมินความเป็นอิสระ
คุณภาพของผลงานการตรวจสอบในปีที่ผ่านมา ทักษะความรู้ความสามารถ
ประสบการณ์ในการตรวจสอบธุรกิจในอุตสาหกรรมโทรคมนาคม
นอกจากนี้ได้พิจารณาความเหมาะสมของค่าตอบแทนเป็นประการสำคัญด้วย
โดยมีมติเสนอต่อคณะกรรมการบริษัท เพื่อขออนุมัติจากที่ประชุมผู้ถือหุ้น
พิจารณาแต่งตั้งผู้สอบบัญชีประจำปี 2556

7. คณะกรรมการตรวจสอบ
ได้ประเมินผลการปฏิบัติหน้าที่ของตนเองเกี่ยวกับองค์ประกอบของคณะกรรมการตรวจสอบ
อำนาจหน้าที่ ความเป็นอิสระ การประชุม การปฏิบัติงานเกี่ยวกับการสอบทาน และให้ความเห็น
และหรือคำแนะนำอันเป็นประโยชน์ต่อบริษัท ในด้านการควบคุมภายใน
และระบบการบริหารความเสี่ยง การจัดทำรายงานทางการเงิน การตรวจสอบบัญชีจากผู้สอบบัญชี
ระบบการตรวจสอบภายใน การปฏิบัติตามกฎระเบียบข้อบังคับ
และการรายงานของคณะกรรมการตรวจสอบ
ตามแนวทางการปฏิบัติที่ดีของสำนักงานคณะกรรมการกำกับหลักทรัพย์และตลาดหลักทรัพย์
และกฎบัตรคณะกรรมการตรวจสอบ

คณะกรรมการตรวจสอบ ได้ปฏิบัติงานตามหน้าที่ และความรับผิดชอบที่ได้รับมอบหมาย โดยใช้ความรู้
ความสามารถประกอบกับความระมัดระวังรอบคอบ และมีความเป็นอิสระอย่างเพียงพอ
โดยไม่มีข้อจำกัดในการได้รับข้อมูลทั้งจากผู้บริหาร พนักงาน และผู้ที่เกี่ยวข้อง
ตลอดจนได้ให้ความเห็น และข้อเสนอแนะต่างๆ
เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน
ทำให้การปฏิบัติหน้าที่บรรลุตามวัตถุประสงค์ที่ได้รับมอบหมายจากคณะกรรมการบริษัท

โดยสรุปในภาพรวมแล้ว คณะกรรมการตรวจสอบเห็นว่า คณะกรรมการบริษัท
ตลอดจนผู้บริหารและกรรมการบริหารของบริษัท มีจริยธรรม
และความมุ่งมั่นในการปฏิบัติหน้าที่เพื่อให้บรรลุเป้าหมายของบริษัท
ให้ความสำคัญอย่างยิ่งต่อการดำเนินงานภายใต้ระบบการกำกับดูแลกิจการที่มีประสิทธิผล โปร่งใส
และเชื่อถือได้ รวมทั้งมีการบริหารจัดการความเสี่ยงอย่างเพียงพอ
และระบบการควบคุมภายในที่รัดกุมเหมาะสมต่อการปฏิบัติงาน

[]

(นายประดัง ปรีชญางกูร)

ประธานคณะกรรมการตรวจสอบ

บริษัท สามารถคอร์ปอเรชั่น จำกัด (มหาชน)